b'\n_START_ARTICLE_\nKai von Fieandt\n_START_PARAGRAPH_\nKai Viktor Johannes von Fieandt (24. elokuuta 1909 Helsinki \xe2\x80\x93 18. hein\xc3\xa4kuuta 2000 Espoo) oli Helsingin yliopiston psykologian professori._NEWLINE_Opiskeluaikanaan von Fieandt toimi Akateemisessa Karjala-Seurassa. Vuonna 1951 von Fieandt nimitettiin Helsingin yliopiston ensimm\xc3\xa4iseksi psykologian professoriksi. Vuonna 1966 perustettiin virallisesti toinen professuuri, jolloin Kai von Fieandtin opetusalaksi m\xc3\xa4\xc3\xa4riteltiin yleinen psykologia ja Arvo Lehtovaaran opetusalana oli soveltava psykologia. Von Fieandt j\xc3\xa4i professorin virastaan el\xc3\xa4kkeelle vuonna 1973._NEWLINE_Ty\xc3\xb6ss\xc3\xa4\xc3\xa4n von Fieandt keskittyi hahmopsykologian ja kokeellisen psykologian tutkimukseen. H\xc3\xa4nen perustutkimusteoksistaan tunnetuin on Havaitsemisen maailma. H\xc3\xa4nen viimeinen teoksensa k\xc3\xa4sitteli Gibsonin pintagradientteja. H\xc3\xa4n standardoi tunnetuimman \xc3\xa4lykkyystestin WAIS:in suomalaisiin olosuhteisiin. Suomen lis\xc3\xa4ksi von Fieandt teki tutkimusty\xc3\xb6t\xc3\xa4 Yhdysvalloissa Cornellin, Texasin ja Coloradon yliopistoissa. H\xc3\xa4n teki my\xc3\xb6s aktiivisesti pohjoismaista yhteisty\xc3\xb6t\xc3\xa4._NEWLINE_Sota-aikana von Fieandt toimi Mikkeliss\xc3\xa4 Suomen armeijan p\xc3\xa4\xc3\xa4majassa sotajoukkojen mielialan raportoijana. H\xc3\xa4n oli perustamassa Suomen sotilaspsykologista seuraa, jonka kunniapuheenjohtajaksi h\xc3\xa4net kutsuttiin vuonna 1969. H\xc3\xa4n oli my\xc3\xb6s Suomen sotatieteellisen seuran ja Suomen sotilassosiologisen seuran kutsuj\xc3\xa4sen. Vuosina 1966\xe2\x80\x931973 h\xc3\xa4n toimi Lappeenrannan kes\xc3\xa4yliopiston rehtorina. H\xc3\xa4nell\xc3\xa4 oli kes\xc3\xa4asunto Ristiinassa, ja h\xc3\xa4n oli perustamassa Helsingin Ristiina-seuraa, jonka kunniaj\xc3\xa4seneksi h\xc3\xa4net kutsuttiin vuonna 1980.'